**РЕАЛИЗАМ (УТВРЂИВАЊЕ)**

Реализам у српској књижевности обухвата доста широку, занимљиву и разноврсну панораму књижевних појава у великом временском распону. Први реалистички писци јавили су се 60-тих година 19. века, у јеку романтизма. Од 70-тих година до краја века реализам је водећи књижевни правац. У време његовог конституисања извршене су значајне промене у националном животу. Србија стиче пуну политичку независност и заузима водеће место у културном и књижевном животу, а њена престоница Београд постаје оно што је Нови Сад био у 60-тим годинама: главни културни центар. Највећи број реалиста потиче из Србије или је у њој живео и стварао.

У доба реализма мења се и поље утицаја у којем се развија српска књижевност. Немачки утицај, дотада доминантан, уступа место руском. Преводе се и читају највише руски реалисти: Гогољ, Тургењев, Чернишевски, Гончаров, Толстој, Достојевски. Највећи утицај на српске приповедаче извршио је Гогољ. Гогољев народно-сељачки "сказ" постао је основни облик приповедања у књижевности нашег реализма. Уз Гогоља највише је утицао Тургењев, а нешто касније и Толстој и Достојевски. Утицај западног реализма био је знатно мањи, и осетио се највише код писаца из наших западних крајева (Матавуљ).

Tермин реализам означава метод обликовања књижевне стварности ("реализам Иве Андрића") или књижевну епоху ("српски реалисти"). У првом случају термин нема временско ограничење, примењив је за писце свих времена који у свом стварању користе метод реализма. У другом случају термин се користи у ограниченом временском значењу, односи се на писце који су стварали у другој половини 19. века и примењивали реалистички метод.

ЗАКЉУЧАК:

УЧЕНИЦИ БИ ТРЕБАЛИ ДА СХВАТЕ ОСНОВНА ОБЕЛЕЖЈА РЕАЛИЗМА КАО ПРАВЦА.